Forord
Forfattere: Martin Søberg, Svava Riesto, Markus Bogisch
Tidsskrift: periskop (2017-12-05)

## Forord

Foreliggende nummer af tidsskriftet Periskop - Forum for kunsthistorisk debat er det første nye, siden nummer 15 om Billedstrid udkom i 2012. I mellemtiden er  en  ny  generation af redaktører, som vil føre tidsskriftet videre i dets gamle ånd, trådt til. Indholdet vil ligesom tidligere være delt op i tre sektioner: artikler, debat og boganmeldelser.

Artiklerne  fokuserer  typisk  på  et  bestemt  tema  eller  en  ny  metodisk  eller teoretisk tilgang - og ikke kun til det traditionelle kunsthistoriske materiale, men til visuelle fænomener generelt. Banebrydende og oversete tekster, der kan kaste yderligere lys  på  temaet,  udgives  (om  nødvendigt  i  dansk  oversættelse)  under samme  rubrik.  Debatsektionen  rummer  kortere  indslag,  der  eksemplificerer, konkretiserer og diskuterer specifikke emnerelaterede teorier og deres anvendelighed i det virkelige liv. Sidste sektion er forbeholdt anmeldelser af nyudgivelser inden for kunsthistorie og visuel kultur.

Tidsskriftet Periskop er et barn af 1990'erne og blev født af nødvendighed. Den traditionelle kunsthistorie befandt sig i dyb krise, dels på grund af sine metoder og teorier, der blev beskyldt for at producere arbitrære resultater uden erkendelsesværdi, dels på grund af den kolossale udvidelse, som værk- og mediebegrebet oplevede i disse år. Tiden var inde for nye tilgange og fortolkningsstrategier.

Da Periskop blev lanceret i 1993, var det med ønske om at skabe en akademisk platform,  hvor  nye  metoder  og  teorier  frit  kunne  afprøves  og  debatteres.  For selvom tidsskriftet var en slags talerør for 'den ny kunsthistorie', var der dog langtfra tale om, at der var enighed om, hvad denne bestod i. Debatten gik forud for alt andet - den var så at sige et mål i sig selv. Derudover skulle den naturligvis præsenteres for den størst mulige læserskare. Periskop blev  således  et  talerør for den kritiske kunsthistorie, med fokus på nye satsningsområder som samtidskunst og visuel kultur.

For at forstå Periskops instrumentale rolle behøver man blot at kaste et blik på de tidligere redaktørers og artikelforfatteres navne. Flere af dem er i dag ansat ved danske universiteter og kunstmuseer. Den nye tilgang er med andre ord for længst selv blevet en etableret norm, og for at kunsthistorien fortsat kan udvikle sig, bør den være åben for kritik. I dag beskæftiger vi os med en bred vifte af visuelle fænomener og deres respektive teorier, men hvad er der egentlig sket med fagets historiske dimension? I løbet af de seneste årtier har man desuden ofte hentet  inspiration  hos  humanistiske  nabodiscipliner  (fx  antropologi,  filosofi, psykologi, sociologi) og i stigende grad også fra naturvidenskaben, først og fremmest biologi og medicin. Hvor står kunsthistorien i dag, hvor er den på vej hen? Og hvad fortæller de nuværende diskurser os om den generelle samfundsudvikling og -debat i Danmark og Skandinavien?

Udvidelsen af det kunsthistoriske fagområde med forøget fokus på international samtidskunst og visuel kultur var et logisk skridt i betragtning af globaliseringen, den digitale revolution og internettets udbredelse. Vi lever i dag i en verden af billeder. Men hvordan skal man forholde sig til dem? Hvad betyder de? Kan man stole på dem? Hvordan påvirker de beskueren? Bliver man klogere af at se på billeder?

Kunsthistoriske artikler kunne ironisk nok sagtens klare sig helt uden billedreproduktioner i 1990'erne. I Periskop brugte man små vignetter i margen - et valg, der blev diskuteret både i redaktionen og udenfor. Disse ofte bittesmå illustrationer blev tolket på to måder: Enten som udtryk for en latent billedfjendtlighed i den 'teoritunge' semiotik eller som udryk for, at en illustration aldrig er  identisk  med  det  originale  værk.  Illustrationen  skulle  lige  akkurat  gøre  det muligt at genkende værket, ikke mere.

Når den nye redaktion af Periskop har valgt at lave om på dette illustrationsprincip, så sker det, fordi den mener, at illustrationer og diagrammer (som ikke forveksles med eller hæves over det originale værk) besidder deres egen visuelle diskurs. Den nye serie af Periskop vil  derfor også bringe større reproduktioner. Ellers er intentionen med Periskop i alt væsentligt den samme som den oprindelige: At skabe et forum for kunsthistorisk vidensudveksling og debat - forankret ved Institut for Kunst- og Kulturvidenskab på Københavns Universitet, men til glæde for kunsthistorikere og andre interesserede i hele landet.

God læselyst!

Redaktionen